吾年  其二
作者：釋文珦
朝代：宋

paragraphs: 吾年易逾邁，感慨難具陳。
齒髮半缺禿，肌膚多不仁。
屏迹於空山，幾與木石鄰。
憶昔少年時，秉志將求伸。
所交四方士，一一非常人。
論文窮道要，日夕長相親。
逝者若流水，存者猶參辰。
輾轉空懷思，欲見終無因。
新知棄玼賤，坐卧唯一身。
餘生諒非久，當爲灰與塵。
存亡固可念，亦復徒傷神。
於焉息吾慮，靜然全天真。